Zajac, Pavol, poslanec NR SR (2014-10-24):
Vážený pán podpredseda Národnej rady, pán generálny prokurátor, vážená pani spravodajkyňa, dámy a páni, dovoľte mi, aby som vystúpil k správe generálneho prokurátora za rok 2013, hoci ako sám povedal na úvod, len päť mesiacov bol generálnym prokurátorom v roku 2013, takže to nie je plne jeho správa, ale bol som rád, že vo svojom úvodnom vystúpení aj okomentoval aj niektoré aktuálne záležitosti. Ja vo svojom vystúpení chcem sa prioritne venovať ekonomickej agende, ekonomickým trestným činom, ktoré sú spojené s korupciou, klientelizmom, verejným obstarávaním. Ale hneď na úvod, aby som nezabudol, musím sa poďakovať pánovi generálnemu prokurátorovi, lebo aj on to spomenul, že zastavil trestné stíhanie, obvinenie voči Dušanovi Karolyimu, bývalému redaktorovi Trendu, ktorý, a to súvisí s tou korupciou, ktorý písal článok o bývalom príslušníkovi Úradu boja proti organizovanej korupcii, o zneužívaní právomoci tohto bývalého príslušníka a za to bol trestne stíhaný, čudujte sa svete, redaktor Dušan Karolyi. Takže som bol rád, že ste zastavili toto obvinenie. A súvisí to vlastne takto nepriamo aj s korupciou. Naozaj budú tu iní vystupujúci, ktorí budú hovoriť o trestnej činnosti, veľmi nepeknej, zlej trestnej činnosti, amorálnej voči, ktorá sa deje, voči týraným ženám, týraným deťom, naozaj je to čosi hrozné. Alebo, ako ste spomínali, o trestnej činnosti mladistvých, najväčšia v Prešovskom, Košickom kraji. Všetci dobre vieme, prečo to tak je. Najväčšie, Košický a Prešovský kraj sú kraje, kde najväčšia miera rómskeho obyvateľstva tam je. Trestné činy sa veľakrát, pán generálny prokurátor, udejú, dospelí, ich rodičia, trestnú činnosť, ak je teda objavená, tak naschvál povedia, že to urobili mladiství. A ona naozaj sa deje aj u mladistvých. A medializovaný prípad, keď maloletí a mladiství dobili dôchodcu v obci Sačurov, tak toto zatriaslo Slovenskom. Vo väčšej alebo menšej miere sa to deje dennodenne na východnom Slovensku a frustrovaní občania veľakrát túto trestnú činnosť už ani nehlásia, hlavne menšie krádeže v domoch, veľakrát u osamelých ľuďoch, dôchodcoch, záhradách, ale aj fyzické útoky drobné. Ja by som chcel povzbudiť ľudí, aby nestrácali nádej v náš celý právny systém a aby aj tieto drobné trestné činy nahlásili polícii, aby bolo spravodlivosti vykonané dosť. Naozaj aj prípad v Sačurove, ktorý som sa, keďže to bolo v mojom okrese a občania sa na mňa obrátili s veľkou nespokojnosťou, tak som to sledoval, ten prípad, a napomáhal som veciam a takýto mladistvý skončil v reedukačnom centre. Dobre, ale idem k tej ekonomickej trestnej činnosti, ktorá, pri inej správe dneska sme tu počuli, korupcia, klientelizmus v štátnych orgánoch, v obciach, v samospráve, eurofondy, podvody na poľnohospodárskych dotáciách, manažéri štátnych firiem ovplyvňujú verejné obstarávanie, určite aj na samospráve štátne zákazky, podvody, cez investičné stimuly sa snažili podvodne vylákať štátnu dotáciu, daňové podvody, dépeháčky, spotrebné dane, dovoz liehovín, falšovanie kolkov, falšovanie bankoviek, mincí. Určite som nevymenoval všetky tieto ekonomické podvody, ktoré sa v masívnom merítku dejú, píšu o tom médiá, hovoríme o tom v pléne Národnej rady. A všetci chceme výsledky. Všetci chceme, aby títo, čo to robia, aby boli zatvorení. Ja viem, že úlohou Generálnej prokuratúry, prokurátorov ako celku nie je súdiť, ale majú v spolupráci s políciou pripraviť také podklady, aby títo ľudia skončili za mrežami. Naozaj, spomenuli ste prípady zo štatistiky, 193 prípadov v roku 2012 korupcie, 226 v roku 2013, z toho 2/3 za to, že lekári vypísali niekomu péenku. No, to je hanba. To je hanba. Tu sa dejú podvody, korupčné podvody, ekonomické podvody v stámiliónoch a verejnosť právom očakáva, pán generálny prokurátor, aj od vás, že sa aj osobne v týchto prípadoch nasadíte. Naozaj, opozícia vás nevolila za generálneho prokurátora, to je pravda, ale predchádzala vám povesť toho, kto nekompromisne pôjde proti takýmto trestným činom, ktoré sa dejú aj v masovom merítku. Naozaj, v susednej Českej republike po nástupe pani Bradáčovej tento pohyb nastal. Chceli by sme to vidieť aj na Slovensku, a nie že poslanci opozície, občania na Slovensku sa oprávnene pýtajú, kedy takíto ľudia skončia za mrežami. Ja len niekoľko aktuálnych prípadov, ktoré naznačujú, alebo vysokú mieru indícií obrovskej korupcie naznačujú, ale pravdepodobne jedná sa aj o trestný čin. Prebieha nám na Slovensku reštrukturalizácia dvoch najväčších firiem stavebných, Váhostav, Doprastav, všeobecne sa o tom vie. Pýtam sa, nejedná sa tu o masový trestný čin podvodu na občanoch Slovenska? Tisíce živnostníkov, ktorí pracovali pre tieto firmy a ktorí cez túto legálnu, dávam úvodzovky, „legálnu“ reštrukturalizáciu nebudú vyplatení, alebo bude im vyplatené 15, 30 %, budú mať aspoň vôbec na DPH, ktorú majú odviesť štátu? Neni toto organizovaná trestná činnosť podvodu? Ďalej. Budeme odvolávať ministra Richtera. Jeden z podnetov je 70 obstarávaní, pri ktorých 70-krát vyhrala firma Star EU za prvej vlády Roberta Fica, keď vedenie SMER-u aj s generálnym sekretárom, generálnym pokladníkom pánom Richterom odporúčalo starostom, aby táto firma robila externý manažment na europrojektoch. Ajhľa, vyhrala 70 projektov zo 70 súťaží. Ale tu sa nejedná len o to, že vyhrali externý manažment, ktorý je v určitej čiastke, ale cez ďalšie procesy, a to znamená hlavne proces verejného obstarávania, ktorý bol evidentne previazaný s touto firmou, takto mohli ovplyvňovať verejné obstarávanie vo výške – 70, 80 mil. eur? Sú to všetky prípady týchto 70 alebo sú aj ďalšie? Toto sú prípady, ktoré sú v tých desiatkach a stovkách miliónov eur. A ja musím spomenúť ešte jeden prípad, ktorý je znova aktuálny, znova súvisel s prvou vládou Roberta Fica, keď vysoko postavený ministerský úradník na ministerstve dopravy zmenil podklady pre ministerstvo financií, ktoré rozhodovalo o výhodnosti alebo nevýhodnosti výstavby diaľnice z PPP projekty, keď z večera do rána štúdiu, ktorá odhadovala čiastku na 549 mil., ráno zmenil na 29 mil. a takýto podklad dodal ministerstvu financií a rozhodnutie ministerstva financií bolo kľúčové pre rozhodnutie vlády. To znamená, podvod sa udial na členoch vlády. Bolo podané trestné oznámenie. Prokurátorka konštatovala, že skutok sa udial, ale trestné stíhanie je zastavené. Náš pán predseda, ale aj ďalší opozičný politik sa na vás obrátili, aby ste, neviem, či to poviem presne, preskúmali alebo použili opravný prostriedok a aby sa rozhodnutie o zastavení trestného stíhania zmenilo. Lebo naozaj, čo si majú o tom myslieť občania? Už ani nejde o to, že čo si o tom myslia poslanci, dokonca opoziční poslanci. Čo si o tom majú myslieť občania? Príprava trestného činu, ktorý má oklamať vládu Slovenskej republiky o 500 mil., to nie je trestný čin? Ak chytíme lupiča, ktorý bude pripravovať vykradnutie banky, ak ho chytíme ešte po ceste do toho trezoru a on všetko bude mať zorganizované, všetko bude dokázané, zastavíme trestné stíhanie? Naozaj, ja viem, že to nesúvisí so správou 2013, ale to je to, čo od vás očakávajú občania. Aby ste boli nekompromisný nielen k tým lekárom, ktorí vypíšu péenku za 20 eur, a je to veľmi ľahko dokázateľné, stíhané, veľmi ľahko sa to odsudzuje. Spomínali ste alkohol cez jedno percento, áno, vodiča dneska zastavia, nadýcha cez jedno promile, pardon, hneď ho berú do väzby, ráno je odsúdený. Ale čo veľké podvody, ktoré súvisia s korupciou, s klientelizmom, tieto si nebudeme všímať? Áno, hovorili ste o tom, že Daňová kobra zhruba 100 mil. eur, ale to je skôr za minulý rok, nie za rok 2013, takže preto som hovoril, že ste boli aj aktuálny. V tomto tlieskame. Aj prokuratúre, aj polícii, aj finančnej správe. Ale poďme aj po tých veľkých. Lebo potom občania oprávnene sa pýtajú, že keď prekročí rýchlosť o 15 kilometrov, dostane 30, 40 eur pokutu a nie je mu pomoci, musí ju zaplatiť, lebo inakšie v správnom konaní zaplatí ešte viac. A veľkí podvodníci tu majú fraj? Tu keď sa klame, podvádza vo veľkom, tak tu nikto za to nebude niesť zodpovednosť? Celá republika bude pozerať na to, že dve firmy oklamú tisíce živnostníkov o ich poctivo odrobené peniaze, veľakrát je to ich jediný príjem, z ktorého živia celú svoju rodinu? A tu sa povie, že je všetko v poriadku, reštrukturalizácia, a tieto firmy naďalej sa zúčastňujú verejných obstarávaní, konkurzov, kde sa robí všetko pre to, aby znova boli víťazmi. Nezáleží, že firma dala štvrtú najvýhodnejšiu ponuku. To je aj prípad firmy Váhostav na ružomberskej diaľnici. Štvrtý v poradí. Dva roky trvalo verejné obstarávanie, len aby tá firma vyhrala. A vyhrala. A dneska je v reštrukturalizácii a v lete zákazka na garáže za 26 mil. na Hrade. Čo si o tom majú myslieť občania? Takže dovoľte mi, aby som – začal som pochvalne – vyjadril nádej, že občania Slovenska sa dočkajú aj toho, že prokuratúra bude stíhať. A to je či na podnet občanov, ako ste správne povedali vo svojom vystúpení, či na podané trestné obvinenie, alebo budú konať prokurátori aj bez toho, aby niekto podal trestné obvinenie. Toto očakávame od vás všetci. Ďakujem za pozornosť.